Diari Oficial de la Generalitat Valenciana


Sumari del DOGV 5461, del 01-03-2007 (2007/2641)

ORDRE de 19 de febrer de 2007, de la Conselleria de Cultura, Educació i Esport, per la qual es convoquen ajudes per a la renovació de col·leccions bibliogràfiques dels centres de lectura de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5461

Data del DOGV
:   01-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/2641


Data del document
:   19-02-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * biblioteca
    * ajuda pública
    * indústria del llibre
    * suport econòmic

La Generalitat gaudix de competències en matèria de biblioteques d'acord amb l'article 148.1.15 de la Constitució Espanyola i l'article 49.6 d'Estatut d'Autonomia de la Comunitat Valenciana.
D'altra banda, l'Estat, per mitjà del Ministeri de Cultura, d'acord amb l'article 149.2 de la Constitució Espanyola, considera el servici a la cultura com un deure i una atribució essencial sense perjudici de les competències que puguen assumir les comunitats autònomes, i ha de facilitar la comunicació cultural entre les comunitats autònomes d'acord amb elles. Un element bàsic de la cultura és la biblioteca pública, portal d'accés a la informació, a la formació i a l'entreteniment per a tot tipus de ciutadans, i per això ha decidit aportar fons per a la millora de les seues col·leccions bibliogràfiques, dins del Pla de Foment de la Lectura 2005-2006, a fi d'equiparar els índexs mitjans de llibres per habitant als indicadors registrats en la Unió Europea. Estos fons del Ministeri de Cultura han de ser gestionats per la Generalitat.
En conseqüència, fent ús de les facultats que em conferix l'article 35 de la Llei de la Generalitat 5/1983, de 30 de desembre, de Govern Valencià,
ORDENE
Primer
Convocar un concurs públic per a la concessió d'ajudes per a l'adquisició de llibres i altres materials de la col·lecció bibliogràfica amb destinació a centres de lectura pública de la Comunitat Valenciana, destinades a la renovació de les col·leccions de llibres (en format tradicional i electrònic), materials especials propis de la col·lecció bibliogràfica i publicacions periòdiques culturals, i aprovar les bases per què es regix, així com els models d'instància i de certificat, segons els annexos I, II i III de la present ordre.
Segon
L'import global màxim de les ajudes serà de 1.971.287,95 euros i es pagarà a càrrec del pressupost de l'any 2007 de la Generalitat, dins de l'aplicació pressupostària 91.45.35.783.84.5 i la línia T2613000, denominada "Increment Bibliogràfic de les Biblioteques i Agències de Lectura de la Xarxa de la Generalitat". Esta quantitat es deriva de l'aportació del Ministeri de Cultura per a l'adquisició de fons bibliogràfics, entre els quals s'inclourà un percentatge significatiu d'obres en valencià, que de conformitat amb el conveni subscrit entre ambdues institucions serà com a mínim un 33,89% del total.
DISPOSICIONS FINALS
Primera
Es delega en el director general del Llibre i Biblioteques la facultat de resoldre la concessió d'estes subvencions, i se l'autoritza perquè, en l'àmbit de les seues competències, adopte les mesures necessàries per a l'aplicació i el desenvolupament de la present ordre.
Segona
La present ordre produirà efectes des del dia en què es publique en el Diari Oficial de la Comunitat Valenciana.
Contra la present ordre, que posa fi a la via administrativa, les entitats locals interessades podran interposar-hi un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació. Tot això de conformitat amb el que disposen els articles 10, 14, 44 i 46 de la Llei Reguladora de la Jurisdicció Contenciosa Administrativa.
València, 19 de febrer de 2007
El conseller de Cultura, Educació i Esport,
ALEJANDRO FONT DE MORA TURÓN
ANNEX I
Bases de la convocatòria d'ajudes per a la renovació de col·leccions bibliogràfiques dels centres de lectura de la Comunitat Valenciana.
Primera. Objecte
Estes ajudes contribuiran al finançament de les despeses derivades de l'adquisició de llibres, entre les quals s'inclourà un percentatge significatiu d'obres en valencià, (en format tradicional o electrònic), materials especials propis de la col·lecció bibliogràfica i publicacions periòdiques culturals, amb destinació als centres de lectura pública de la Comunitat Valenciana.
Segona. Material subvencionable
Per al pagament d'estes ajudes, les entitats locals hauran de justificar la subvenció amb la compra de llibres (en format tradicional o electrònic), materials especials propis de la col·lecció bibliogràfica (CD-ROM, vídeos, DVD, etc.) i publicacions periòdiques culturals. En tot cas, la compra d'obres de referència (enciclopèdies generals i temàtiques, anuaris i directoris) no podrà sobrepassar mai el 30% del total dels justificants aportats.
Tercera. Requisits dels beneficiaris
Podran sol·licitar estes ajudes les entitats locals de la Comunitat Valenciana que mantinguen oberts al públic, amb horaris estables i regulars, centres de lectura públics.
No podran obtenir la condició de beneficiaris els sol·licitants que incórreguen en algun dels casos previstos en l'article 13 de la Llei 38/2003, de 17 de novembre, General de Subvencions.
Quarta. Termini de les sol·licituds
1. El termini de presentació de sol·licituds serà d'un mes comptat des de l'endemà de la publicació d'esta convocatòria en el Diari Oficial de la Comunitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.
2. La instància-sol·licitud i la documentació exigides en esta base podran ser presentades en el Registre Auxiliar de la Biblioteca Valenciana (Monestir de Sant Miquel dels Reis. av. Constitució, 284. 46631 València), o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Si la sol·licitud no fóra presentada en el Registre Auxiliar de la Biblioteca Valenciana, es recomana al sol·licitant remetre un fax a l'òrgan gestor de la convocatòria (Direcció General del Llibre i Biblioteques: 78 3021865), amb indicació del número i de la data d'entrada en el registre.
Cinquena. Documentació que cal presentar
1. La sol·licitud, el model de la qual apareix en l'annex II de la present ordre, estarà firmada pel representant competent de l'entitat local i s'adreçarà a la Direcció General del Llibre i Biblioteques de la Conselleria de Cultura, Educació i Esport. La representació s'acreditarà per mitjà del certificat corresponent, de conformitat amb l'apartat següent.
2. Les sol·licituds aniran necessàriament acompanyades dels següents documents:
Certificat o certificats del secretari de l'entitat local en què consten les dades següents:
a) Existència del centre de lectura pública i l'horari regular d'obertura al públic.
b) Representació legal del firmant de la sol·licitud.
c) Declaració de destinar la totalitat de la subvenció a la compra del material bibliogràfic descrit en la disposició segona de la present ordre, per a l'ús previst en el centre de lectura pública municipal.
d) Declaració del nombre d'habitants empadronats en el municipi a data 30 de desembre de 2006.
e) S'aconsella aportar l'imprés d'alta de tercers per a pagaments de la Generalitat d'acord amb el model d'annex III, per tal de facilitar la transferència de la subvenció concedida.
3. Si la sol·licitud no reunix els requisits i els documents que s'assenyalen en esta base, es requerirà l'interessat perquè, en el termini màxim i improrrogable de deu dies, esmene la falta o adjunte els documents preceptius, amb indicació que, si així no ho fera, es considerarà que desistix de la seua sol·licitud, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Procediment de concessió
1. L'òrgan competent per a l'ordenació i la instrucció d'esta ordre serà la Direcció General del Llibre i Biblioteques.
La valoració de les sol·licituds la realitzarà l'Àrea de Coordinació del Llibre i Biblioteques sobre la base del conveni subscrit amb el Ministeri de Cultura i amb els criteris d'adjudicació de la present ordre.
2. Una vegada realitzada la valoració, es formularà una proposta de resolució d'estes ajudes, que serà elevada al director general del Llibre i Biblioteques qui, per delegació del conseller, adjudicarà les ajudes mitjançant una resolució que serà publicada en el Diari Oficial de la Comunitat Valenciana.
3. Si en el termini de sis mesos des que produïsca efectes la present ordre, no s'ha dictat la resolució corresponent, s'entendrà que totes les sol·licituds presentades han sigut desestimades.
4. Els estalvis que s'hi puguen produir podran ser disposats pel director general del Llibre i Biblioteques mitjançant una nova resolució, tot incrementant la quantitat concedida a algun dels beneficiaris o incloent-hi uns altres beneficiaris inicialment exclosos de l'ajuda.
Setena. Criteris de concessió
1. L'ajuda es repartirà proporcionalment en funció de la població atesa per cada centre de lectura pública, en ordre decreixent segons la ràtio centre/nombre d'habitants.
2. S'establirà un límit màxim de subvenció per als municipis de més de 250.000 habitants, que en cap cas superarà la proporció calculada d'acord amb el punt 1 d'este apartat per a la citada ràtio de població.
Tot això de conformitat amb el que establix el conveni de col·laboració subscrit entre el Ministeri de Cultura i la Generalitat.
Huitena. Finançament de les activitats subvencionades
1. L'import de les ajudes regulades en esta convocatòria no podrà ser, en cap cas, d'una quantia que, aïlladament o en concurrència amb subvencions o ajudes d'unes altres administracions públiques o d'uns altres ens públics o privats, supere el cost de l'activitat que haja de realitzar el beneficiari.
2. Tota alteració de les condicions tingudes en compte per a la concessió de l'ajuda, i, en tot cas, l'obtenció concurrent de subvencions o ajudes atorgades per unes altres administracions o ens públics o privats, podrà donar lloc a la modificació de la resolució de concessió, en els termes establits en la normativa reguladora de la subvenció.
Novena. Forma de pagament
El pagament s'efectuarà d'una sola vegada, per mitjà d'una transferència bancària, després de publicar la resolució d'adjudicació en el Diari Oficial de la Comunitat Valenciana, i sempre que el beneficiari complisca els requisits exigits per la Llei 38/2003, General de Subvencions, tal com exigixen les presents bases.
Desena. Obligacions dels beneficiaris
Són obligacions del beneficiari:
a) Acreditar davant de la Conselleria de Cultura, Educació i Esport, amb data màxima de 15 d'octubre de 2007, el compliment de l'activitat objecte de subvenció, per mitjà d'un certificat del secretari o de secretari/interventor de l'entitat local que acredite que s'ha realitzat la compra del material bibliogràfic de conformitat amb les bases d'esta convocatòria, i en el qual conste també el vistiplau de l'interventor a la despesa realitzada.
b) Sotmetre's a les actuacions de comprovació i de control financer que efectue l'òrgan concedent, o qualssevol altres actuacions de comprovació i control financer que puguen realitzar els òrgans de control competents, per la qual cosa hauran d'aportar tota la informació que els siga requerida en l'exercici d'estes actuacions, d'acord amb el que establix l'article 46 de la Llei 38/2003, de 17 de novembre, General de Subvencions.
c) Comunicar a la Conselleria de Cultura, Educació i Esport l'obtenció d'unes altres subvencions, ajudes o ingressos per a la mateixa finalitat.
d) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
e) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.
f) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
Onzena. Causes de reintegrament
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.
Dotzena. Inspecció i control
Quan en l'exercici de les funcions d'inspecció o de control s'observen indicis de la incorrecta obtenció o destinació de la subvenció o de l'ajuda percebuda, els agents encarregats de la inspecció podran acordar la retenció de les factures, dels documents equivalents o substitutius i de qualsevol altre document relatiu a les operacions en què estos indicis es manifesten.
Tretzena. Infraccions i sancions administratives
Les infraccions i les sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, General de Subvencions.